Carcaixent es prepara per a rebre els Reis d’Orient
30 de Diciembre de 2015

Carcaixent

Des d’este cap de setmana Carcaixent ja comença a preparar-se per a rebre ses majestats els Reis d’Orient amb una sèrie d’activitats incloses dins del programa “Carcaixent viu el Nadal”. El dissabte dia 2, uns patges recorreran els carrers de Carcaixent anunciant l’arribada de l’Emissari Reial el dia 4 i convidant totes les xiquetes i xiquets a entregar la seua carta. Per a eixe dia, des de les 18:00 hores, l’Ajuntament de Carcaixent li habilitarà un espai especial en el Palau de la Marquesa perquè tots aquells que ho desitgen puguen acostar-s'hi a saludar-lo i entregar-li les seues cartes.

El dia següent, 5 de gener, se celebrarà la tradicional cavalcada de Reis, que este any comptarà amb algunes novetats. Una de les més importants és el canvi de recorregut i l’hora d’inici. La cavalcada eixirà a les 18:30 hores de la Plaça del Mercat i recorrerà els carrers de Ramón y Cajal, Alacant, Martí Talens i Julià Ribera, per acabar a la Plaça Major. Durant la desfilada, per mesures de seguretat, no es farà cap entrega de regals. Al finalitzar el recorregut, tots aquells que ho desitgen podran saludar els Reis i fotografiar-se junt amb Melcior, Gaspar o Baltasar, que els donaran un xicotet regal.  Cap a les 20:00 hores de la vesprada tindrà lloc, en la mateixa Plaça Major, l’espectacle teatral La família Romanesku  a càrrec de la Companyia La Finestra Nou Circ. Un espectacle d’acròbates, malabars i màgia, mesclat amb una gran dosi d’humor pensat per a tota la família.

Rosa Nicolau, regidora de Festes, ha remarcat l’esforç de l’Equip de Govern per a preparar totes les activitats de la campanya d’oci “Carcaixent viu el Nadal”, en especial aquelles destinades al públic infantil. “Són dies de compartir coses amb la família, per això hem considerat primordial proporcionar una oferta d’oci que pogueren compatir grans i menuts”, ha explicat la regidora. Rosa Nicolau també ha volgut destacar els canvis introduïts en un dels actes centrals de la campanya de Nadal com és la cavalcada de Reis. “Érem conscients que calia introduir canvis en el contingut i model de cavalcada perquè hi havia aspectes que no compartíem. Esperem que es valore la feina feta i que les xiquetes i xiquets puguen gaudir d’un dels dies més esperats de l’any”. A més, la regidora també ha volgut agrair a les regidories de Joventut i Turisme la seua implicació i suport en l’organització de les activitats.